ISAMBILILO 2
Uzye E Leza Wacisinka Weweni?
1. Acani cino tuzipizile ukupepa Leza?
E Leza wacisinka we Kelewula wavintu vyonsi swinya atawa ni ntaliko nanti ampelelecezyo. (Amalumbo 90:2) Ilyasi lizima lino lyawa mwe Baibolo lyafuma kwe weliwe. (1 Timoti 1:11) E Leza awino watupa uwumi acino tukasi tuwapepa weliwevye, ampela.—Wazya Ukuwumbulika 4:11.
2. Uzye imiwele yakwe Leza yawa wuli?
Kutawa nanti wumwi wino akatela alola Leza amuno e Leza a Muzimu, ukusenula ukuti weni wapusana imiwele, atawa ndivino icili consi cino welewula ica munsi. (Yohani 1:18; 4:24) Nanti cawa wowo, tungamanya imiwele yakwe ndi twalola vino welewula. Ndi twalola ivikomwa na maluwa tungamanya ukuti e Leza wawa nu lukundo swinya na mano. Uwukulu wansi ni yulu vikasontela amaka yakwe.—Wazya Waroma 1:20.
Ukuwazya Baibolo kungatwavwa ukuti tusambilile ivivule pa miwele yakwe Leza. E Baibolo akatunena vino Leza wakunda na vino atakunda, vino akasunga awantu navyo akawomba mu miwele iyipusanepusane.—Wazya Amalumbo 103:7-10.
3. Uzye e Leza wawa ni zina?
E Yesu watili: “Tata witu wamwiyulu, izina lyako itele licindikwe.” (Mateyu 6:9) Nanti a cakuti e Leza wawa na malumbo amavule, wawavye ni zina lyonga. Umuvwango uli wonsinye wawa navyo wakalilumbula. Lelo mu Cinamwanga tukativye “Yehova.”—Wazya Amalumbo 83:18.
Ama Baibolo mavule yasiwonvya izina lyakwe Leza, wakativye Tatakulu nanti Leza. Nomba pano Baibolo walenvilwe, izina lyakwe Leza lyalinji mwenemo kwela nu 7,000. E Yesu wamanyisyanga awantu izina lyakwe Leza pano wawasambilizyanga pa lwakwe Leza.—Wazya Yohani 17:26.
4. Uzye e Yehova akatusakamala?
Uzye uwuyinvi wuno wizula insi yonsi ukasula ukuti e Yehova Leza atatusakamala? Awantu wamwi wakati akaleka tukuyimba pa kuti atwelezye. Wo-o awufi.—Wazya Jemusi 1:13.
E Leza wapa awantu amaka ya kuisolela. Uzye tukasalifya pa maka yano Leza watupa ayakusolapo ukumuwombela? (Joshua 24:15) Awantu awavule wakasola ukucita iviwipe acino cikaleka uwuyinvi wuwaya inkolelo. E Yehova cikamuluma nkaninye nga walola ulufyengo lwa musango wo-o.—Wazya Intaliko 6:5, 6.
E Yehova Leza watusakamala nkaninkaninye, swinya akalonda tuwayitopwa. Nombanye alifumyapo uwuyinvi nawonsi wano wakayinvya awawuye. Pampindi yo-o, pawa umulandu wuno wazumilizizya ukuti uwuyinvi wuwe kweneko. Mwi Sambililo 8 amuno tulisambilila umulandu wo-o.—Wazya 2 Peter 2:9; 3:7, 13.
5. Uzye tuzipizile ukucita wuli pa kuti tuwe iviwuza vyakwe Leza?
E Yehova akalonda tuwavwanga nawe mwipepo apano tungawa iviwuza vyakwe. E Leza akasakamala umuntu wensi. (Amalumbo 65:2; 145:18) E Leza wayiteyanya ukututetela amuno akalola ukuti tukakwelezya ukumusecelezya nanti acakuti mpindi zimwi tukapotwa. Acino nanti swe wawembunye, tungawa iviwuza vyakwe Leza.—Wazya Amalumbo 103:12-14; Jemusi 4:8.
Pano Yehova watupa uwumi, tuzipizile ukumukunda ukulusya uwili wensinye. (Marko 12:30) Ndi ukulonda ukulanjizya ukuti wakunda Leza, utwalilile ukusambilila pe weliwe nu kuwonvya vino akukunena apano ungawa icuwuza cakwe.—Wazya 1 Timoti 2:4; 1 Yohani 5:3.
bem_Latn sun_Latn bem_Latn bem_Latn bem_Latn bem_Latn bem_Latn tum_Latn tum_Latn bem_Latn bem_Latn bem_Latn bem_Latn bem_Latn tum_Latn bem_Latn bem_Latn